Postilaatikoiden sijoittelu Lamminpäänkadulla ja Jussinkadulla | Tampere esityslistat ja pöytäkirjat
Postilaatikoiden sijoittelu Lamminpäänkadulla ja Jussinkadulla
TRE:4557/10.00.03/2019
Kiinteistöjen Lamminpäänkatu 16 ja Jussinkatu 6A ja 6B omistajat ovat ilmoittaneet tyyttymättömyytensä Postin ilmoittamaan postilaatikon uuteen paikkaan. Uusi paikka on Postin ilmoituksen mukaisesti merkitty merkkikepillä maastoon. Kiinteistön omistajat ovat toimittanut kuvan uudesta paikasta ja pyytäneet rakennusvalvontaviranomaisen ratkaisua asiaan. Kiinteistön omistajat katsovat uuden paikan ongelmalliseksi muun ohella, koska katu on kohtuullisen kapea ja oja on lossannut raskaiden ajoneuvojen ajamisen takia. Talvella tien auraaminen kaventaa tietä entisestään ja aiheuttaa postilaatikkotelineen rikkoutumisen vaaraa. Postilaatikot on osoitettu sijoitettavaksi keskelle ojaa. Aiemmin laatikot oli sijoiteltu lähemmäksi tietä, mutta tämä on aiheuttanut ilkivaltaa laatikoihin. Kiinteistön omistajat esittävät huolensa ilkivallan jatkumisesta uudessa sijoituspaikassa. Lisäksi todetaan, että uudessa sijoituspaikassa postia ei ole mahdollista jakaa suoraan Postin ajoneuvoista laatikoihin.
Posti on tiedotteessaan 6/2019 tarkentanut, ettei postilaatikoiden uusi paikka ole ojan pohjalla, vaan Viestintäviraston säännösten mukaan laatikot sijoitetaan siten, että laatikon etureuna sijoitetaan noin 50 cm ajoradan piennaralueen reunasta.
Rakennusvalvonta on kuullut Postia kiinteistön omistajien pyynnön johdosta. Posti on antanut 26.6.2019 päivätyn lausunnon. Lausunnossa todetaan muun ohella, että postilain 43 §:n mukaan pientaloihin jaettavat kirjelähtetykset on kannettava postilaatikkoon, joka sijaitsee paikalliset olosuhteet huomioon ottaen kohtuullisen matkan päässä postin saajan osoitepaikasta. Jakelupaikkaa määriteltäessä voidaan lisäksi ottaa huomioon paikalliset olosuhteet tai postin saajan iästä tai terveydentilasta johtuvat henkilökohtaiset erityistarpeet. Lain 45 § edellyttää, että postilaatikoista ei saa aiheutua tarpeetonta vaaraa liikenteelle eikä olennaista haittaa yleisen alueen kunnossa- ja puhtaanapidolle tai muulle käytölle taikka tienpidolle. Viestintäviraston määräyksen 3 §:n mukaan kohtuullinen etäisyys pientalossa asuvan postinsaajan osoitepaikan kulkuliittymästä postilaatikolle on taajama-alueella enintään 50 metriä ja haja-asutusalueella enintään 500 metriä postinsaajan asunnosta. Määräyksen 4 §:n mukaan pientalojen postilaatikot voidaan sijoittaa yhtenäisiin ryhmiin edellyttäen, että jokaisen postilaatikon sijainti täyttää postilaissa ja Viestintäviraston määräyksessä säädetyt vaatimukset. Mikäli postilaatikkoa ei sijoiteta ryhmään, se tulee mahdollisuuksien mukaan sijoittaa osoitepaikan ajo- tai kulkuliittymän yhteyteen. Postilaatikko on sijoitettava vähintään 50 cm päähän ajoradan reunasta ja mahdollisuuksien mukaan niin, että lähetykset voidaan jakaa suoraan autosta. Postin lausunnossa todetaan, että postilaatikoiden ryhmittelyä tehdään alue kerrallaan ja korostetaan, että Postilla on postilain 1 §:n mukaisesti velvollisuus kohdella postinsaajia tasapuolisesti. Posti pyytää lausunnossaan rakennusvalvontaviranomaista vahvistamaan Postin itse tekemän ryhmittelyn tässä tapauksessa.
Postin osoitama uusi paikka täyttää edellä mainitut postilain säännökset ja Viestintäviraston määräykset. Postilla on postilain 44 §:n mukaan oikeus määritellä laatikon paikka. Koska nyt ilmoitettu uusi sijainti on annettujen määräysten mukainen eivätkä kiinteistön omistajat ole esittäneet mitään sellaista, jonka vuoksi laatikkoa ei voida sijoittaa Postin osoittamalla tavalla, ympäristö- ja rakennusjaostolle esitetään, että postilaatikkojen paikka vahvistetaan Postin merkitsemän mukaisesti.
Osoitteissa Lamminpäänkatu 16 ja Jussinkatu 6A ja 6B sijaitsevien kiinteistöjen postilaatikot sijoitetaan Posti Oy:n ryhmittelysuunnitelman mukaiseen paikkaan tien viereen Jussinkatu 6:n kohdalle.
Kiinteistöjen omistajat, Posti Oy/Pekka Hautala, Heidi Ruonala
Jussinkatu 6A ja B Lamminpäänkatu 16, postilaatikot.pdf.pdf (pdf, 11780 kt)
Postin ilmoitus postilaatikoiden paikasta, Lamminpäänkatu ja Jussinkatu.pdf.pdf (pdf, 716 kt)
Postin lausunto Tampere Lamminpäänkatu 16 ja Jussinkatu 6A ja 6B.pdf.pdf (pdf, 1539 kt)
Kuuntele Jussinkatu 6A ja B Lamminpäänkatu 16, postilaatikot.pdf.pdf
Kuuntele Postin ilmoitus postilaatikoiden paikasta, Lamminpäänkatu ja Jussinkatu.pdf.pdf
Kuuntele Postin lausunto Tampere Lamminpäänkatu 16 ja Jussinkatu 6A ja 6B.pdf.pdf